Totalrenovering af parrets nye hus i Aalborg lægger beslag på så meget af duoens tid, at de nu har valgt helt at trække badmintonstikket.

Christinna Pedersen og Kamilla Rytter Juhl lægger badmintonketsjeren på hylden - og trækker i stedet i arbejdstøjet i privat regi. Efter blot én sæson i Vendsyssel Elite Badminton, efter skiftet fra Skovshoved for et år siden, har den vindende duo valgt at trække stikket fra nordjysk badminton. Det offentliggjorde dueon, der også danner par privat, på Facebook tirsdag morgen. Her skriver de i opslaget: "Fra badmintonspillere til nybyggere". "Jer, som kender os, ved, at vi interesserer os for boliger. Vi har tidligere sat lejligheder i stand med henblik på udlejning, men denne gang er det vores eget kommende hjem, vi kaster os ud i at renovere. Et hus i 9000 Aalborg som skal shines op. Vi glæder os til byggerod, fugtig kælder, skæve gulve og masser af murbrokker. Badmintonketsjeren bliver lige nu lagt på hylden, og hvornår den bliver fundet frem igen, vides ikke". Hos VEB er man ærgerlig over, at man kun nåede at få gavn af Christinna Pedersen og Kamilla Rytter Juhls talenter i 13 måneder. - Christinna og Kamilla skabte sammen med Jan Ø. Jørgensen en enorm interesse for VEB, og vores hjemmekampe har aldrig trukket så mange tilskuere, som de gjorde i sæsonen 2019/2020. Vi havde håbet på, at samarbejdet skulle fortsætte i mindst en sæson mere, men vi respekterer selvfølgelig, at Christinna og Kamilla nu ønsker at prioritere anderledes. Vi takker dem for deres indsats i VEB, skriver formand Jan R. Jensen i en pressemeddelse. Badmintonduoen har en række internationale sejre i rygsækken - blandt andet en sejr i All England i 2018, OL-sølv i 2016 samt flere VM-medaljer af både sølv og bronze. Kamilla Rytter Juhl har desuden vundet VM-guld i mixeddouble med Thomas Laybourn, som også har en fortid i VEB.